**Lesja historielag - årsmelding 2018**

**Medlemmer**

I 2018 hadde Lesja Historielag 139 medlemmar, av desse tre æresmedlemmar.

**Årsmøtet 2018**

Årsmøtet vart halde på biblioteket på Lesja skule torsdag 15. mars med 24 frammøtte. Årsmøtet vart opna med song og gitarspel av tre elevar frå Lesja og Dovre kulturskule, Ulla, Anton og Jørgen.

Innkalling og sakliste vart godkjent, Oddvar Romundset vart vald til møteleiar og Aagot Sørumgård Botheim til møtesekretær. Årsmelding, rekneskap og revisjonsrapport for 2017 vart referert og godkjent.

Medlemskontigenten for 2018 vart uendra.

*Val*

Sigurd K. Bø leia valet. Marit Kolstad og Aagoot Sørungård vart attvald i styret for 2 år. Magnhild Lia hadde sagt frå seg attval, og Peder Bjorli vart vald inn i styret for 2 år.Oddvar Romundset, Rolf Sørumgård, Kjell Erik Meiningen og Einar Morken var ikkje på val. Vara til styret i 1 år: KM Bjørneby, Jorunn Krokrud og Arne Staurust. Oddvar Romundset vart vald til leiar for 1 år. Valnemnd: Ola Slettum, Inger Marie Nyløkken og Ola Jo Botheim. Revisorar: Arne Mohn og Arnhild Selsjord. Vara: Thorbjørg Utgård og Sigrunn Romslo. Styremedlemmer i Lesja Bygdemuseum er Oddvar Romundset og Einar Morken. Aagot S. Botheim og Peder Bjorli er varamedlemmer. Skriftnemd for årboka er: Tor Einbu, leiar/redaktør, Odd Reidar Hole, Hans Enstad, Rolf Sørumgård og Oddvar Romundset.

Sigmund Kolstad er engasjert som kasserar og tiltrer styret.

Etter årsmøtet var det servering ved 9. klasse ved Lesja skule og loddsalg.

Tor Einbu presenterte ein video med tittelen «Lorkverna – frå forfall til ny aktivitet» om oppbygginga av Lorkverna etter tusenårsskiftet basert på opptak gjort av Otto Kornkveen. Tor Einbu og Otto kornkveen vart deretter utnemnd til æresmedlemmer i Lesja Historielag. Leiaren orienterte om planlagte aktivitetar i 2018 og takka til slutt Magnhild enger Lia med blomster og gode ord for innsatsen i styret.

**Møte og representasjon**

Sidan førre årsmøtet har det vore 5 ordinære styremøte. På årsmøtet i Gudbrandsdal Historielag møtte Odd reidar Hole, Oddvar Romundset og Rolf Sørumgård.Dei to sistnemnde deltok også i arbeidet med den kommunale kulturminneplanen som no er på veg til å bli fullført. Leiaren møtte på årsmøtet i «Markens Grøde». Det årlege Gudbrandsdals-seminaret på Maihaugen vart halde 30. januar og der møtte Tor Einbu, Sigurd K. Bø, Rolf Sørumgård, Odd Reidar Hole, Mari Sæland og Oddvar Romundset.

**LORKVERNA**

**Dugnadsarbeid.**

I Lorkvernkomiteen sit Kjell Erik Meiningen, Odd Reidar Hole, Mari Sæland, Sigurd K. Bø og Kari Austvik. Dei leier arbeidet og med vedlikehald og fornying av Lorkverna i vidaste forstand, dei ser til at dei tekniske anlegga fungerer og organiserer dugnader når det trengst for vedlikehald eller forbetringar på Lorkverna.

**Tørr-stugu**

Dette året vart arbeidet med tørrstugu sluttført.Grunnmuren vart gjort ferdig og golvet er belagt med Dovre-skifer. Hjellane er rydda, reingjort og montert slik at dei kan fungere slik dei gjorde før huset vart flytta. Omnen er testa og fungerer fint, så no kan vi tørke korn eller lage malt til ølbrygging slik det vart gjort i gamle dagar.

**Øvre skålen**

I løpet av sommaren er det lagt golv i den øvre skålen og huset er innreidd til låsbart lagerrom for reiskap og anna utstyr vi treng på Lorkverna. Materialane til dette saga vi på Myrvang-saga på dugnad i fjor. På baksida av skålen har vi bygd lager for fôr og utstyr for hestane når det er rideleir på Lorkverna.

**Anna dugnadsarbeid**

Området der stigen til Lorkverna passerer kolbrennarkoia såg ille ut i sommar etter inngjerding, foring av dyr og omfattande hogst. I samråd med grunneigaren fekk vi i haust rydda opp det meste. Vi køyrde bort veden, fjerna gjerdet og rydda og brende kvist og kvas. Området framstår derfor no som lyst og triveleg, og kolbrennarkoia er blit tilgjengeleg att.

**Kurs for smedlærlingar**

Også i år starta smedelevane ved Hjerleid skuleåret sitt på Lorkverna der dei fekk lære å brenne kol og blestre. Samtidig gjorde dei dugnadsarbeid for oss med ryddding, transport m.v.

**Besøk og omvisning.**

Dette året har 2437 skrive seg inn i gjesteboka på Lorkverna og i gjesteboka i gapahuken ved Lorfossen talde vi 974 namn. Dei siste tre åra har registrerte besøkstal vore i overkant av 3000 på Lorkverna og ca. 1000 ved Lorfossen, så dette er ein viss nedgang, særleg for Lorkverna. Det er mogleg uroa omkring stenginga av stigen har medverka til dette, men vi anser det problemet no for å vera ute av verda. Vi veit elles at det er mange besøk på Lorkverna som ikkje blir registrert i gjesteboka. Når det ikkje er omvisning, er det mange som ikkje kjem på å gå inn i stallen for å skrive i gjesteboka.

Også i sommar var omvisarane i funksjon kvar veke frå fredag til søndag heile skuleferien. Det meste av tida har vi to møllarar på vakt. Da kan den eine konsentrere seg om omvisninga medan den andre tek seg av billettering m.v.

Utanom dei faste omvisartidene har vi teke imot større og mindre grupper til omvisning t.d. skuleklasser, ei gruppe frå «Vigga Vekst» og eit par slektsstemne.

Også dette året har Chamoristallen hatt rideleir med overnatting på Lorkverna 4-5 gonger i løpet av sommaren.

**Spikkedag**

I samarbeid med husflidslaget og speidarane vart det arrangert spikkedag på Lorkverna i juni, og det vart ein aktiv og hyggeleg dag for både barn og vaksne. Spikking er ein fin aktivitet som høver godt på Lorkverna, så vi er gjerne vertskap for det neste år også!

**Reguleringsplan for Lorkverna.**

Kommunen hadde i si tid planer om å gjera reguleringsplanen for Lorkverna ferdig til høyring sommaren 2017. Kva som er grunnen til at dette har stoppa opp, er uklart for oss. Vi trur ein reguleringsplan er viktig for å sikre bruken av Lorkverna og stigane for framtida, og vonar derfor det blir sett fortgang i dette arbeidet.

**ARRANGEMENT**

**Kveldsseto.**

Historielaget arrangerer kveldsseto i samarbeid med Venneforeninga og Gudbrandsdalsmusea kvar andre torsdagskveld i månaden i vinterhalvåret. Vi tek oss av programmet, venneforeninga syter for trakteringa og Gudbrandsdalsmusea held hus. Vi har vekselvis brukt Bellestugu, Hattremstugu og Tunstugu alt etter tema, utetemperatur og behov for moderne teknologi. Tema i 2018 har vore overtru, påsketradisjonar, gamle uteleikar, konservering av mat og ikkje minst hadde vi i oktober ei mønstring av gamle motorar og køyrety ved Heidal gammeltekniske foreining.

Rolf Sørumgård har hatt ansvaret for planlegging og gjennomføring av desse kveldane i samråd med styret, og Marit Kolstad har på vegne av venneforeninga teke ansvar for serveringa. Dette er trivelege og interessante kveldar som har fått stor oppslutning.

**Dugnadsfest**

Dugnadsfesten i steinfjoset i Jønsonbrenna ser ut til å ha blitt ein tradisjon i Lesja Historielag. 16. februar i 2018 gjekk den av stabelen, og der vanka det takk og godord til alle som hadde gjort ein innsats frå leiaren i laget. Marit Tordhol diska opp med nydeleg kjøttsuppe og rundstykke og Tor Einbu og Tommy Paulsen presenterte videoen om oppbygginga av Lorkverna like etter tusenårsskiftet basert på opptak gjort av Otto Kornkveen. Alle tre vart takka med blomster og gode ord. Seinare vart det kaffe og kringle, Audun Høgbrenna las dikt åt oss, og det vart allsong og gode historier.

**Jonsok**

Heller ikkje i år vart jonsokbålet på Lorkverna nokon suksess. I 2017 regna det slik at ingen ville ut og brenne bål. Dermed vart det ståande. I 2018 vart det så tørt at brannvesnet la ned forbod mot bålbrenning, så no står bålet der på tredje året og håpar på ein jonsokkveld med godt ver og fuktig grunn!

**Markens Grøde - Lorkverndagen 29. juli**

Lorkverndagen er eitt av historielaget sine bidrag til Markens Grøde. Årets tema var rein, og folkeakademiet hadde planlagt jordgropsteiking av rein på Lorkverndagen. På grunn av brannfaren, vart det avlyst, men reinskjøtet vart steikt under brannsikre tilhøve og il-transportert til Lorkverna. Programmet bestod elles av ei orientering om Lorkverna i fortid og notid og demonstrasjon av kverna og stampa. Vi måtte avstå frå å bruke kolmila og blesteret på grunn av brannfaren. Høgdepunktet i programmet var lanseringa av den nyaste diktsamling til Audun Høgbrenna. Den vart presentert og Jan Stavheim las utvalde dikt frå samlinga. Veret lysna meir og meir, det var servering av kaffe og kringle og det vart seld ca.100 inngangsbillettar.

**Markvandring på Verket**

Det andre bidraget vårt til Markens Grøde var markvandring på Verket ved Slådalsvegen der Tor Einbu og Rolf Sørumgård var med som kjentmenn på massefangstanlegget for rein. Dette anlegget hadde stor aktualitet i år sidan det skulle foregå arkeologiske utgravingar der. Ca. 40 personar var med på vandringa.

**Olsok**

Olsokfesten på bygdatunet vart arrangert i samarbeid med bygdekvinnelaget same dagen som det var Lorkverndag. Det vart noko hektisk for oss som var med begge stader, men det gjekk da i hop. Feiringa ute på tunet var tradisjonell. Det var musikk og song ved Eli Alma og Håkon Kirkestuen, det var allsang og festtalen var ved ordførar Mariann Skotte. Også her vart det fokusert på Audun Høgbrenna si diktsamling, «Rips og rabarbra». Jan Stavheim las utvalde dikt og det var sal av boka.

**Årboka 2018**

Årboka kom også i år like før jul. Årets bok fokuserte særleg på kunstnarlege uttrykk som song, musikk, litteratur og målarkunst. Det var artiklar om store lokale namn på dette området som Magne Bø, Audun Høgbrenna og Thor Selsjord. Arkeologi var også tema i årets bok, frå massfangstanlegget på Verket til den forhistorisk ferdselsvegen frå Lesja til Lom. Ein god del tradisjonelt minnestoff frå «gamle dagar» vart det også plass til, og Margit Hågå skreiv ein interessant artikkel om endringane i Lesja-dialekta. Stor takk til skriftnemnda med redaktøren Tor Einbu i spissen, alle artikkelforfattarane og til Snøhetta Forlag og Ole Martin Sørumgård.

**«Rips og rabarbra»**

Som nemnd vart siste diktsamlinga til Audun Høgbrenna lansert under Markens Grøde, og etter ynskje frå Audun var det historielaget som stod for utgjevinga. Audun har i alle år vore litt av ein husdiktar for historielaget, og svært mange dikt har tema som går rett inn i det kulturvernarbeidet historielaget står for. Utgjevinga vart på mange måtar eit dugnadsprosjekt der vi saman med Audun og forlaget gjorde jobben. Kari Utgaard var også med på dugnaden, framsida var pryda av ein flott akvarell som ho måla på oppdrag frå oss.

**Bok om rosemaling**

Odd Reidar har i fleire år arbeidd med ei bok om rosemaling i samarbeid med tidlegare konservator Tord Buggeland og konservator Kåre Hosar ved Maihaugen. Dette året er det gjort store framskritt i arbeidet, og dersom finansieringa går i orden, vonar vi at boka kjem til jul.

**Gamal ferdselsveg til Lom**

Ein e-post frå Reidar Marstein førte til at vi engasjerte oss i arbeidet med å finne att ein gamal ferdselsveg mellom Lesja og Lom i samarbeid med han og med Lom Heimbygdslag. Vi har m.a. brukt Snorre som dokumentasjon på at heilag Olav brukte denne vegen da han var på kristningsferd i Nord-dalen sommaren 1021. Vi trur denne vegen kan vera forklaringa på det gåtefulle funnet av eit vikingsverd i Gråhøe. Vi er ikkje heilt ferdig med dette enda, det står att å finne vegen dei gjekk frå bygda og opp i Skardådraget, og det vil vi prøve på til sommars. Interesserte kan lesa meir om dette i årboka for 2018.

**Tematisk kulturminneplan for Lesja**

Oddvar Romundset og Rolf Sørumgård har representert historielaget i referansegruppa og arbeidet med planen har pågått heile året. Det har vore fleire møte, og planen er oversendt formannskapet og vil snart bli lagt ut til høyring.

**Lesja Historielag på nettet –** [**www.lesjahistorielag.no**](file:///C%3A%5CUsers%5COddvar%20Romundset%5CDocuments%5COddvar%5CHistorielaget%5C%C3%85rsm%C3%B8te%5C%C3%85rsmeldingar%5Cwww.lesjahistorielag.no)

Nettsidene våre er stort sett ajour med kunngjeringar og rapportar frå aktivitetane i laget, men utover dette har det skjedd lite utvikling av sida. Vi trur sida er nyttig både for å nå ut lokalt og for å nå folk andre stader som har interesse for det vi driv med. Vi skulle gjerne hatt ein kreativ og datainteressert person til å ta seg av nettsidene, men enda har ingen meldt seg. I 2019 går vi i gang med registrering av buer i fjellet, og vi har fått Ola Tovmo til å lage eit dataprogram til dette formålet. Det er no lagt inn på heimesida vår.

**Økonomi**

Økonomien er framleis solid takka vere gode tilskot til ein del av prosjekta våre. Men vi har relativt beskjedne faste inntekter, så drifta tærer på kapitalen. For å sikre økonomien framover er det viktig at vi heile tida greier å finne fram til relevante finansieringskjelder for nye prosjekt.

Lesja, 27. mars-2019

Oddvar Romundset